
innledning

1.1 Bakgrunn og formål

Statskog SF er landets største grunneier, og eiendommene omfatter vel 1/3 av landets areal. Utvikling og drift av eiendommens ressurser er et av hovedområdene innenfor eiendomsforvaltningen. Dette inkluderer utnyttelse av energiressurser, både gjennom etablering av vindkraft, vannkraft og bioenergi.

Soltuva, som ligger i Hetlandskogen i Bjerkreim kommune, er en av Statskog eiendommer som vurderes å være egnet for vindkraftutbygging. Selskapet har derfor startet planleggingen med å utnytte vindenergipotensialet i området. 

Foreliggende forslag til planprogram for Soltuva vindpark er utarbeidet i henhold til Plan- og bygningslovens kap. VIIa og Energilovens kap. 2. Formålet med forslag til utredningsprogram er:

· å gjøre kjent at planleggingen er satt i gang

· å gi kommunene, myndigheter, berørte grunneiere, interesseorganisasjoner og brukere av området anledning til å komme med innspill til plan- og utredningsprosessen

· å gi et grunnlag for fastsetting av utredningsprogram for tiltaket

1.2 Presentasjon av tiltakshaver

Statskog SF, organisert som et statsforetak i 1993, har som formål å drive og utvikle statens eiendommer. Statskogs kjernevirksomhet er i selskapets naturressurser og kompetanse:

· Jakt, fiske og annet friluftsliv

· Drift og utvikling av eiendommer

· Sikring av statens eier- og rettighetsposisjon

· Skogsdrift

· Lokal næringsutvikling

· Tjenestesalg

· Utvikling av vind, vann og bioenergi

I stiftelsesdokumentet for Statskog SF datert 18.12.1992 ble følgende formål for Statskog vedtatt: ”Statskog SF har til formål selv, gjennom deltakelse eller i samarbeid med andre, å forvalte, drive og utvikle statlige skog- og fjelleiendommer med tilhørende ressurser og annen naturlig tilgrensende virksomhet. Eiendommene skal drives effektivt med sikte på å oppnå et tilfredsstillende økonomisk resultat. Det skal drives et aktivt naturvern og tas hensyn til friluftslivet. Ressursene skal utnyttes balansert, og fornybare ressurser skal tas vare på og utvikles videre.” 

Det er et hovedmål i strategien for Statskog å øke egen og andres verdiskapning i tilknytning til eiendommene, og utvikling av vindkraftressurser er et hovedsatsningsområde for å nå dette målet. 

1.3 Begrunnelse for tiltaket

Norsk klima- og energipolitikk har som målsetning å øke andelen av alternativ fornybar energi i landets energiforsyning. Dette går blant annet fram av Stortingsmelding nr 58 (1996-97) ”Miljøvernpolitikk for en bærekraftig uvikling – dugnad for framtida” og Stortingsmelding nr 29 (1998-99) ”Om energipolitikken”. Begge  peker på at en økt satsning av fornybare energikilder er nødvendig for å oppnå en bærekraftig utvikling, og myndighetene har ambisjoner om å realisere en betydelig vindkraftutbygging i Norge innen år 2010. EU har videre en målsetning om en fordobling av andelen fornybar kraftproduksjon innen 2010 (RES Direktivet 2001). I Norge er forutsetningene for produksjon av elektrisk kraft fra vindenergi meget gode. 

Balansert økonomisk utnyttelse av ressursene og utvikling av fornybare ressurser i de områder som eies av Statskog  er et av selskapets viktigste målsetninger. Som landets største grunneier vil Statskog kunne bli en betydelig aktør innenfor produksjon av fornybar energi  gjennom utvikling av vindkraftprosjekter. Soltuva er et av de prosjekter som er høyt prioritert pga av gode vindressurser, nærhet til ledningsnett for utmatning av generert strøm samt begrenset konfliktnivå i forhold til andre brukerinteresser og verneverdier.

1.4 Lovgrunnlag og saksbehandling

Lovgrunnlag

Det planlagte tiltaket er konsesjonspliktig etter Energilovens §3-1. Dette gjelder både vindturbinene, transformatorer og høyspentkabler. Som en del av søknaden kreves det at virkningene av tiltaket utredes og beskrives. 

Videre krever tiltaket automatisk plikt til utarbeidelse av konsekvensutredning i henhold til plan- og bygningslovens § 33-2.  Konsekvensutredningen skal danne basis for vedtak etter energiloven, plan- og bygningsloven og forurensningsloven.

Saksbehandling

For tiltak som omfattes av bestemmelsene om konsekvensutredning skal det tidligst mulig under forberedelsen utarbeides et forslag til program for utredningsarbeidet. Foreliggende forslag til planprogram er den formelle starten på utrednings- og saksbehandlingsprosessen fram mot realisering av vindkraftparken. 

Forslaget skal gjøre rede for formålet med planene, behovet for utredninger og opplegg for medvirkning. Forslag til planprogram sendes til Norges vassdrags- og energidirektorat (NVE), som er den ansvarlige myndigheten i henhold til konsekvensutredningsbestemmelsene. NVE vil stå for den offentlige høringen av forslaget til planprogram, og vil i den anledningen også arrangere møter, både med berørte myndigheter og åpne lokale møter.  

På bakgrunn av forslag til planprogram og høringsuttalelsene fastsetter NVE et utredningsprogram for tiltaket, og tiltakshaver gjennomfører konsekvensutredningen i henhold til dette programmet. Deretter sendes konsekvensutredning og konsesjonssøknad til NVE. Konsekvensutredningen legges også ut til offentlig ettersyn, og det arrangeres et offentlig møte i forbindelse med høringen.  Etter at høringsinstansene har uttalt seg avgjør NVE om utredningsplikten er oppfylt, og fatter vedtak om tiltaket kan gjennomføres eller ikke. Eventuell klage på NVEs vedtak behandles av Olje- og energidepartementet. 

Det skal også utarbeides en reguleringsplan for vindkraftparken. Det er kommunen som behandler denne og som bestemmer hvilken detaljgrad som skal legges til grunn for planen.

Tabell 1.1 gir en oversikt over planlagt framdrift av prosjektet.

Tabell 1.1. Planlagt framdrift

	AKTIVITET
	2006
	2007
	2008

	Høring av planprogram
	
	
	
	
	
	
	
	
	
	
	
	

	Konsekvensutredning
	
	
	
	
	
	
	
	
	
	
	
	

	Behandling av konsesjonssøknad
	
	
	
	
	
	
	
	
	
	
	
	

	Planlegging og prosjektering
	
	
	
	
	
	
	
	
	
	
	
	

	Bygging
	
	
	
	
	
	
	
	
	
	
	
	


1.5 Forhold til andre planer for utbygging av vindkraft i Bjerkreim kommune

Interessen for utbygging av vindkraft i Bjerkreim kommune er stor. Statskog er kjent med at det foreligger planer for utbygging på Gravdal, som grenser til Soltuva i nord. Videre er det lagt fram planer for Steinsland, Eikeland, Moifjellet/Laksesvelafjellet og Ulvarudla. Statskog vurderer også mulighetene for å utnytte vindressursene på selskapets eiendom på Stigafjellet. Kjente planer for utnyttelse av vindkraft i den vestlige delen av kommunen er vist i figur 1.1.

Figur 1.1. Kjente planer for vindkraftutbygging i vestre del av Bjerkreim kommune (omtrentlige avgrensninger). (Planene for Ulvarudla omfatter et betydelig større område enn hva som er vist på kartet, da planområdet for denne utbyggingen i hovedsak ligger i Gjesdal kommune.)

Bjerkreim kommune er i ferd med å utarbeide en kommunedelplan for vindkraft. Hensikten med dette arbeidet er bl.a å avklare og belyse interessekonflikter på et overordnet nivå samt å legge føringer for på hvilke vilkår som vindkraft kan bygges ut slik at utbyggingsselskapene kan ta hensyn til og innarbeide disse på et tidlig stadium i planleggingsprosessen. Planarbeidet forventes å være ferdig i løpet av første halvår 2006.

Statskog vil arbeide for en tett dialog både med kommunen og øvrige tiltakshavere både med tanke på samordning av nettilkobling, transportveier og andre tilpasninger og hensyn som er viktige å vurdere i planleggingsfasen.

2 Beskrivelse av det planlagte tiltaket

2.1 Lokalisering 

Statskog sin eiendom, Hetlandskogen, ligger sør for Ognadalen helt sørvest i Bjerkreim kommune, og grenser til Eigersund kommune i sør og Hå kommune i vest. Soltuva er det høyeste punktet i området (231 moh). De høyeste partiene på eiendommen ligger i vest på cirka 160-200 moh. Mot nord og øst ligger lavereliggende områder (130-150 moh), og her vokser det i motsetning til på platået i sørvest en del skog. Mindre innsjøer finnes i hele området. Eikesvatnet som ligger sørøst for Soltuva ligger på 25 moh. Beliggenhet og omfang av eiendommen er vist i figur 2.1.

Figur 2.1. Statskogs eiendom Hetlandskogen med området Soltuva.  Lokaliseringen er vist på oversiktkarter til høyre (grønn markering).

Eiendommen har et samlet areal på ca 9 km2, og er tilstrekkelig stort for en vindpark med ca. 12 møller. En 300 kV kraftledning går gjennom områder. Planen vil berøre få bolighus, og vil ikke påvirke eksisterende næringsvirksomhet i området. 

2.2 Generelt om vindkraft og vindkraftanlegg

Et vindkraftverk omdanner bevegelsesenergien i vinden til elektrisk energi. Teknologiutviklingen har gitt stadig større og mer effektive vindturbiner, og i dag produserer vindturbinene energi ved vindhastigheter mellom 4 og 25 m/s. Maksimal effekt oppnås ved cirka 12-15 m/s. Hvilken type turbin som velges er avhengig av lokale forhold. 

Vinden beveger vingene og rotoren som driver en generator inne i maskinhuset. Fra maskinhuset overføres kraften i kabler som går gjennom tårnet ned til bakken. Spenningen fra generatoren transformeres vanligvis opp til et høyere spenningsnivå (20-30 kV) via en transformator ved hver mølle. Deretter føres strømmen via nedgravde kabler til tilknytningen til hovednettet.

Tårnet er av stål, og har en høyde (målt til navet) på 80-120 m avhengig av effekten på vindturbinen. Diameter ved roten er ca. 5 m, og avtar svakt mot toppen. Tårnet monteres på et betongfundament. På toppen av tårnet sitter maskinhuset med bl.a. generator og girkasse. Adkomsten til maskinhuset er via tårnet. Foran på maskinhuset sitter rotoren med vingene. Rotoren har vanligvis tre vingblad, men en diameter som kan variere mellom 60-125 m avhengig av turbinstørrelse. Maskinhuset dreies automatisk slik at rotoren alltid står opp mot vinden. Rotorene dreier normalt med 10-15 omdreininger i minuttet. Vindturbinene blir reist og montert ved hjelp av store mobilkraner. 

Komponentene som må fraktes inn til vindparkområdet er lange og tunge, og dette stiller krav til eksisterende veinett. Som regel må det også bygges ny adkomstvei til vindparkområdet, og det må etableres et intern veinett mellom eller fram til alle møller. Bredden på disse veiene bør være 5 m, og de må kunne tåle et akseltrykk på 15 tonn. 

Kablene fra vindmøllen går normalt i de interne veiene, og samles i en felles koblingsstasjon alternativt i en transformatorstasjon i utkanten av vindparkanlegget. Om nødvendig transformeres spenningen til ønsket nettspenning (66/132 kV)  avhengig av avstanden til tilknytningspunktet, og kobles til eksisterende nett. Fra anleggets felles transformator- eller koblingsstasjon er det som regel luftledning til tilknytningspunktet. 

Vindturbiner er avhengig av jevnlig tilsyn og service, men driften er stort sett automatisert. Rotoren stopper automatisk ved for lav eller høy vind, dvs under 3 m/s eller over 25 m/s. Turbinene starter automatisk når vindforholdene igjen tilsier dette. Turbinene stopper også automatisk ved feil på nettet eller andre feil. 

Normalt er et vindkraftverk designet for en levetid på 25-30 år, og etter avsluttet drift kan anlegget fjernes og området til stor grad tilbakeføres. 

Det areal som hver vindmølle med tilhørende innretninger beslaglegger utgjøres, i tillegg av fundamentet og eventuelle transformator, av en oppstillingsplass som brukes av kranen ved montering.  Det totale arealbehovet pr. mølle er ca. 550-580 m2, hvorav oppstillingsplassen utgjør ca. 500 m2. 

Vindkraftverkets kapasitet er avhengig av vindforhold, størrelse og topografi som til sammen bestemmer antallet vindturbiner. Vindturbinene må plasseres slik at de får best mulig vindforhold, og slik at de ikke ødelegger for hverandre. Minsteavstanden mellom to turbiner kan antydes til cirka 3-5 ganger rotorens diameter, dvs. mellom 150 og 500 m. Nettkapasiteten i det aktuelle området er også avgjørende for hvor stor total effekt vindkraftverket vil ha.

2.3 Vindressurser på Soltuva

På vegne av Statskog har Kjeller Vindteknikk utført preliminære vurderinger av vindforholdene på Soltuva. Vindressursene i området er estimert på bakgrunn av vinddata fra Obrestad fyr, Haugesund 

flyplass, Sola flyplass, offentlig tilgjengelig informasjon omkring Høg-Jæren vindpark og lokal topografi og ruhet. Figur 2.2 viser hvor hvilke deler av Hetlandsskogen som trolig er best egnet for utbygging av vindkraft. 

Figur 2.2. Deler av Hetlandsskogen som egner seg for utbygging av vindkraft

Utbyggingsalternativ, produksjonsdata og økonomi

Basert på vindestimater og en foreløpig evaluering av mølleplassering fra Kjeller Vindteknikk vurderes følgende utbyggingsalternativ:

· 12 møller à 2,5-3 MW

· Årlig produksjon på 76 GWh (basert på 2,5 MW turbiner)

· Utbyggingskostnadene er estimert til 225 MNOK

Vindmøller på 3 MW er opp mot 100 m høye, og har en rotordiameter på ca. 90 m. Dette gir en totalhøyde på cirka 145 m når ett av vingbladene peker rett opp. 

Plassering av turbiner og veier vil bli fastlagt etter at detaljerte vindmålinger er foretatt og forskjellige turbintyper er analysert. Statskog planlegger å sette opp en eller flere vindmålere som skal stå ute i ett år fra og med august 2006.

2.4 Nettilknytning og transformatorstasjon

Det går en 300 kV linje (fra Kjelland til Stokkeland) gjennom den østlige delen av eiendommen. Linjen eies av Lyse Nett. Lyse har søkt om konsesjon for å bygge en ny transformatorstasjon for innmatning av strøm på denne linjen i forbindelse med evt. framtidig vindkraftutbygging i Bjerkreim kommune. For å løse evt. kapasitetsproblemer på denne linjen kan det kan være aktuelt med ytterligere en transformatorstasjon for tilkobling av vindparker på 300 kV linjen fra Tonstad til Stokkeland. På grunn av at det er uklart hvor mye vindkraft som vil bli realisert er ikke tilknytningsløsningene for alle de aktuelle parkene fastsatt. For Soltuva sin del vil det være aktuelt med en tilknytning til linjen Kjelland-Stokkeland, men dette må avklares nærmere med Lyse Nett. Det foreligger to alternative forslag til plassering av Lyses transformatorstasjon (fig. 2.3).

Det sørligste alternativet ligger ved Gravdal, ca. 1,5 km fra Soltuva. Det nordligste alternativet ligger ved øst for Holmavatnet ca. 4,5 km fra Soltuva. 

Internt i vindparken vil det bli lagt 22 kV kabler i veiene fram til en felles transformatorstasjon for anlegget. Spenningen må trolig opptransformeres til 132 kV. Fra den interne transformatorstasjonen må det bygges en luftlinje fram til Lyses trans-formatorstasjon. Denne linjen kan evt. gå parallelt med 300 kV linjen. Plasseringen av den interne transformatorstasjonen i vindparken vil være basert på en teknisk/økonomisk vurdering. I forbindelse med transformatorstasjonen vil det eventuelt bli bygget et mindre servicebygg med oppholdsrom for service- og driftspersonell samt lagringsmuligheter for nødvendig utstyr. 

Figur 2.3. Alternativ plassering av ekstern, felles transformatorstasjon for utmating av strøm fra vindparker sørvest i Bjerkreim kommune (markert med grønne rektangler). 

2.5 Infrastruktur og adkomst

Turbinene og andre komponenter til vindmøllene vil bli fraktet med skip til egnet kai, og deretter transportert på spesialkjøretøyer på offentlig vei. Mulige adkomsttraseer er indikert i figur 2.4. Adkomst og traseer vil også vurderes i sammenheng med veibehov for skogdriften. Dersom adkomst fra sør blir valgt må eksisterende veier inne på eiendommen oppgraderes for å tåle den belastningen transporten av turbinene medfører. Dersom en adkomst fra nord blir aktuelt, må det bygges ny vei fra Gravdal og videre inn til området.  


Figur 2.4. Mulige adkomsttraseer til vindparken på Soltuva. 

2.6 Driftsmessige forhold

Vindparken vil bli designet for drift med liten grad av tilsyn. Hver turbin på Soltuva vil bli installert med et automatisk system for overvåking og kontroll av en rekke parametere for å sikre driften og for å overvåke driftsforhold. Vindturbinene vil også være utstyrt med automatisk effektregulering for å optimalisere og sikre driften. 

Kontrollsystemet vil automatisk stenge ned turbinen ved behov. Som tidligere nevnt vil turbinen starte automatisk når vindforholdene tilsier det. Dersom andre faktorer enn vindhastighet forårsaker driftsstans, som f.eks. for høy temperatur i generatoren, kreves det manuell ettersyn og oppstart. 

Det vil bli installert et avansert, overordnet kontrollsystem, og fra dette vil en kontinuerlig kunne innhente informasjon om hver enkelt turbin og fra høyspentanlegget. Vindkraftverket vil bli kontinuerlig overvåket og fjernstyrt fra en vaktsentral. Feil varsles via mobiltelefon til ansvarlig operatør. Kontrollsystemet gir mulighet for at anlegget kan fjernopereres slik at operatør kan stenge ned en eller alle turbiner. Driftspersonalet vil kunne utgjøre ca. 2-3 årsverk, avhengig av antallet vindturbiner.

Lokalt vil det bli lagt opp til tilsyn på anlegget, og omfanget av dette forventes å ligge rundt 2-4 besøk pr. måned. I tillegg vil rutinemessig vedlikehold av vindturbinene bli utført ca. 2 ganger pr. år.

3 Forhold til offentlige og private planer

Kommunale planer

I gjeldene kommuneplan for Bjerkreim kommune er hele eiendommen avsatt som LNF-område. Statskog har hatt forslag til planprogram for kommunedelplan for Bjerkreim kommune til gjennomsyn, og har i sin høringsuttalelse til kommunen bedt om at også Soltuva inkluderes i planområdet for kommunedelplanen. (For en nærmere beskrivelse av kommundelplan for vindkraft se kap. 1.5).

Fylkeskommunale planer

Det pågår også et arbeid med en fylkesdelplan for vindkraft i Rogaland, og Soltuva ligger innenfor planområdet til denne planen. Forslag til planprogram for Fylkesdelplanen er for tiden til høring, og det forventes at planarbeidet vil være avsluttet tidligst i slutten av 2006. Hensikten med dette planarbeidet er komme med konkrete anbefalinger og retningslinjer i forhold til etablering og plassering av vindkraftverk i fylket. 

Private planer

Det foreligger ikke planer for andre næringsaktiviteter i det aktuelle området. Derimot er det, som nevnt i kap. 1.5, stor interesse for utbygging av vindkraft i tilgrensende områder. 

4 Foreløpig vurdering av tiltakets virkninger

4.1 Generelt

Vindenergi er en fornybar energikilde som vil bidra til å dekke det økende energibehovet med ren energi, og utnyttelse av vindressursene på Soltuva vil bidra til å nå myndighetenes målsetning om norsk vindkraftproduksjon av minst 3 TWh/år for 2010. Det planlagte anlegget på Soltuva vil kunne produsere strøm som tilsvarer behovet for strøm i omtrent 3500 boliger pr. år. 

All form av energiproduksjon får imidlertid større eller mindre konsekvenser. I det følgende gis en foreløpig oversikt over tiltakets konsekvenser for miljø, naturressurser og samfunn. Vurderingene er basert på en gjennomgang av eksisterende, tilgjengelige data. Konsekvensene vil bli grundig utredet i en egen konsekvensutredning. 

4.2 Visuell påvirkning

Vindkraftverk lokaliseres som regel til høyereliggende områder med få tekniske inngrep, og tiltaket vil  forandre landskapet estetiske kvaliteter, og dermed folks oppfatning av området. Vindturbiner som plasseres optimalt for å utnytte vindressursene vil ofte bli plassert på godt synlige steder, og det er dermed begrensede muligheter for å skjerme eller skjule installasjonene. Den visuelle virkningen i og ved vindparken er som regel dominerende, men inntrykket avtar med økende avstand. Tilhørende infrastruktur vil ikke gi tilsvarende synsinntrykk. 

De viktigste faktorene som avgjør de visuelle virkningene er, i tillegg til betrakterens avstand, antall vindturbiner, innbyrdes avstand mellom disse, høyde på vindturbinene, topografi i tiltaksområdet og i omkringliggende områder, turbintype og rotorhastighet samt refleksblink og skyggekasting. 

Konsekvensutredningen vil illustrere den visuelle påvirkningen bl.a. gjennom fotomontasjer som viser nær- og fjernvirkning fra viktige betraktningssteder. 

4.3 Landskap

Topografien i landskapet er preget av en mengde småtopper opp mot ca. 200 moh. Størsteparten av de lavereliggende områdene på eiendommen ligger mellom 100 og 150 moh.. Den harde berggrunnen gir et skrint og fattig vegetasjonsdekke med mye berg i dagen. I forsenkningene finner man imidlertid mye løsmasser (moreneavsetninger). 

Området hvor vindkraftverket planlegges er småkupert med flere små vatn og tjørn. Ognadalen danner en naturlig landskapsgrense i nordvest. I øst grenser eiendommen til flere litt større vann; Furevatna, Hetlandsvatnet og Eikesvatnet. Platået hvor Soltuva er det høyeste punktet strekker seg inn i Eigersund og Hå kommuner, men planområdet følger kommunegrensen. Vegetasjonen på platået er dominert av lyng- og grasheier, men bjørkeskog forekommer også. 

Nord og øst for platået er det lavereliggende områder med mye skog, både planteskog og naturlig løvskog. 

Dalgangene øst og vest for Soltuva er definert som ”vakre landskap” av Rogaland Fylkeskommune (Hettervik 1995). Målsetningen med denne landskapsanalysen (som dekker hele fylket) var både å kartlegge vakre landskap for å bidra til å ivareta landskapskvaliteter og å utarbeide et planleggings- og forvaltningsverktøy for de estetiske verdiene i landskapet. I tillegg til fysiske kriterier som geologiske formasjoner og innhold, bygger analysen også på parametrene intensitet, helhet, variasjon og særpreg.  

Bjerkreimselvas dalgang inklusive Eikesvatnet øst for Soltuva er vurdert som ”meget vakkert landskap”, mens Ognadalen vest for Soltuva er vurdert som ”vakkert landskap ” (fig. 4.1). 

Det er ingen bebyggelse innenfor området som planlegges brukt til vindkraft. 

Figur 4.1. Vakre landskap og inngrepsfrie områder i og nær tiltaksområdet. Eiendommen er avgrenset med rød stiplet linje. Heltrukken rød linje viser hvordan det ”vakre landskapet” i Ognadalen går inn i området fra nord, og grønn heltrukken linje avgrenser deler av Bjerkreimselvas dalgang som er definert som ”meget vakkert landskap”. Inngrepsfrie områder er avgrenset med svart linje. (Kilde: Arealis Rogaland)

4.4 Inngrepsfrie områder

Direktoratet for naturforvaltning har registrert utbredelsen av inngrepsfrie områder i Norge. Slike områder er definert som arealer som ligger mer enn 1 km fra tyngre tekniske inngrep. Hele platået i sørvest på eiendommen er definert som inngrepsfritt område sone 2 (1-3 km fra inngrep) (fig. 4.1). Dersom utbyggingen realiseres vil dette innebære at hele det inngrepsfrie området vil gå ut. Det ligger også  mindre, inngrepsfrie områder nord og sør for Soltuva. Disse vil også utgå som følge av tiltaket. 

4.5 Friluftsliv

Innen tiltaksområdet drives det tradisjonelt friluftsliv som turgåing, bading, småviltjakt og innlands-fiske hele året. Hele eiendommen er i fylkesdelplan for friluftsliv, idrett, naturvern og kulturvern (FINK) definert som sikret område for friluftsliv, men det foreligger ingen kjøpsavtaler (verken med staten, kommunen eller friluftsråd) der dette formålet er nedfelt. Deler av eiendommen er derimot lagt til rette for friluftsaktiviteter i samarbeid med Bjerkreim kommune. 

Hetlandskogen benyttes i stor grad av befolkningen i Bjerkreim, Eigersund og den søndre delen av Jæren (Stavanger turistforening 2000). Her finnes merkete turløyper, opparbeidete turveier/ traktorveier og badeplasser med toalett (fig. 4.1). Det selges jaktkort for både små- og storviltjakt i Hetlandsskogen, og fisket etter innlandsfisk er gratis. Området er delvis opparbeidet for barnevogn og rullestolbrukere. Området benyttes også mye for orientering, både til trening og konkurranser. Det er en tilrettelagt badeplass ved Eikesvatnet. Ved Hetlandsvatnet har Statskog en utleiehytte med båt og fiskerett.

[image: image5.jpg]



Figur 4.2. Tilrettelegging i Hetlandsskogen (Stavanger turistforening 2000)

Vindparken vil lokaliseres til de høyereliggende områdene i sørvest, og i liten grad komme i direkte fysisk kontakt med de opparbeidede områdene i Hetlandsskogen. Området som omfattes av vindparken vil ikke bli avstengt for allmennheten og friluftsliv, jakt og fiske kan fortsette. Tiltaket vil imidlertid kunne gi både visuelle virkninger og sjenerende støy. I forbindelse med konsekvensutredningen vil det bli utarbeidet støykart og fotomontasjer som viser hvilke effekter tiltaket vil ha på friluftslivet i området.

4.6 Jord og skogbruk

Statskog driver skogbruk på eiendommen, og ca 2,5 km2 er produktiv skog. Det er god bonitet for skogreising også på arealer utenfor planteområdene. Det drives ikke jordbruk på eiendommen, heller ikke i form av utmarksbeite. Det vil bli utarbeidet en ny drifts- og landskapsplan for området hvor det vil bli tatt hensyn både til skogdrift og utnyttelse av vindkraft. Tiltakshaver ser også at et utvidet veinett i området kan være en fordel med tanke på driften av skogen. 

4.7 Kulturminner og kulturmiljø

Det er registrert to fornminnefelt som er automatisk fredete på eiendommen (fig. 4.3). Kvernhuset ved garden Hetland, som var ombygd til kraftstasjon fra 1930-50, er restaurert og representerer et kulturminne fra nyere tid.

Dersom det under plan- og utredningsarbeidet skulle framkomme informasjon om hittil ukjente kulturminner innenfor planområdet, inkl. områder for veier og overføringslinjer, vil dette bli tatt hensyn til ved utformingen av anleggene, og de normale prosedyrene i forhold til kulturmyndighetene vil bli fulgt. 

4.8 Biologisk mangfold

En vindmølleparks påvirkning på flora og vegetasjon begrenser seg til et mindre, direkte arealbeslag. I dette ligger både arealer som trengs for vindturbiner og fundamenter, samt nødvendig arealbeslag for bygging og framføring av vei og kabler. I tillegg vil det kunne bli endring av hydrologiske forhold som følge av de fysiske inngrepene. 

Innvirkningen på fauna kan gi seg utslag i endrede trekkruter eller midlertidig forstyrrelse under anleggsperioden. For pattedyr vil tiltaket i første rekke bli til hinder for trekkveier. I tillegg vil økt ferdsel kunne virke forstyrrende for dyrelivet i området. Arealbeslag, oppsplitting og støy kan også gi negative virkninger for enkelte arter. For fugl kan det også finnes en viss kollisjonsrisiko med møller og kraftledninger. Drenering kan gi utslag i nedsatt kvalitet på enkelte leveområder, både for planter og dyr. 

Bergrunnen i planområdet består av harde bergarter som forvitrer lite, og dermed gir et begrenset næringstilskudd til jordsmonnet. Vegetasjonen er relativt artsfattig, og typisk for denne regionen. 

Innenfor eiendommen på Soltuva er det registrert to intakte lavlandsmyrer som er klassifisert som prioriterte naturtyper i henhold til kriterier beskrevet av Direktoratet for naturforvaltning (1999) og i følge de kartlegginger av biologisk mangfold som er gjort i Bjerkreim kommune. Den ene myren ligger øst for Ognavatnet helt i nordvest på eiendommen, og den ligger andre nord for Grastjørna ca 60-700 m lenger sør (fig. 4.3). Det ligger ingen vernede områder innfor eiendommen, men Eikesvatnet er vurdert verneverdig på grunn av rike våtmarksområder, særlig i de sørlige delene av vannet.

Elg, hjort og rådyr forekommer på hele eiendommen. Det finnes også kjente hiplasser for grevling. Orrfugl er kjent fra den nordlige delen av eiendommen, og i S. Furevatnet finnes en hegrekoloni. De rødlistede rovfuglartene hønsehauk og hubro er også registrert i området. For øvrig er det ikke kjent at det forekommer plante- eller dyrearter som ikke ellers er vanlige i regionen. 

Mesteparten av planområdet drenerer til Bjerkreimsvassdraget, som er et vernet vassdrag. Enkelte vann i nord og nordøst drenerer til Ognavassdraget. 

Figur 4.3. Automatisk fredete kulturminner, prioriterte naturtyper (intakte lavlandsmyrer)  

og verneverdige områder (Eikesvatnet) på eiendommen. Eiendomgrense er markert med 

stiplet rød linje, prioriterte naturtyper er skravert med blått. (Kilde: Arealis Rogaland)

Eiendommen er ikke systematisk undersøkt med tanke på biologisk mangfold, men utfyllende undersøkelser vil bli gjort i forbindelse med videre planlegging og utredning.

4.9 Støy, skyggekast og forurensning

Vindkraft generer noe støy. Støy fra vindturbiner kan bare reduseres ved å ha tilstrekkelig avstand til nærliggende boliger. Vingesusen fra bladene er den dominerende støykilden. Støynivået er relativt jevnt, og opp til ca. 10 m/s øker den noe med økende vindhastighet. Ved høye vindhastigheter vil selve vinden i stor grad overdøve støyen fra vindmøllen. Støyen er mest framtredende på møllens leside, og støyutbredelsen vil dermed variere både med vindhastighet og vindretning. I tillegg kommer det noe mekanisk støy fra turbinhuset, men dette skal være godt støyisolert. På avstander over ca. 500 m vil støyen fra vindturbinene normalt være lavere enn SFTs retningslinjer for fritidshus og boliger.

Når bladene på et turbinhus passerer solskiven kan det oppstå skyggekast som kan virke forstyrrende. Tilstrekkelig avstand mellom boliger og vindkraftanlegg gjør at man kan minimere eller helt unngå dette problemet. 

I byggefasen vil det bli generelt en del avfall, og det vil bli stilt krav til entreprenørene om korrekt behandling av dette. Driftsfasen vil normalt ikke medføre utslipp.

Støy og skyggekast vil bli beregnet i konsekvensutredning, og det vil også bli gjort rede for planlagt avfallshåndtering.

4.10 Flytrafikk og telekommunikasjon

Soltuva ligger ikke i innflygningsruter for flytrafikken til og fra Stavanger lufthavn. I denne delen av fylket ligger det heller ikke radarstasjoner som har funksjon for sivil eller militær luftfart. Avinor har søkt om å få etablere en radarstasjon på Moifjellet, som ligger ca. 9-10 km nord for Soltuva. Radarstasjonen skal dekke helikoptertrafikken til og fra Nordsjøen, samt luftrommet over Sola flyplass. Det pågår for tiden en dialog mellom Avinor, Shell Wind Energy (som ønsker å etablere en vindpark på Moifjellet) og Bjerkreim kommune vedrørende etableringen av anleggene på Moifjellet. 

Telenor har i dag en sender på toppen av Urdalsnipa. Senderen har funksjon både til kringkasting og annen telekommunikasjon, og er blant annet endepunktet for en rekke mikrobølgelinker som ligger i denne delen av fylket. Ingen av disse mikrobølgelinkene ligger nærmere enn 1 km fra planområdet. 

4.11 Samfunnsmessige virkninger

En vindpark vil være et positivt bidrag til kommunen og lokalt næringsliv. I anleggsfasen, som vil vare i cirka 1 år, er det muligheter for lokalt næringsliv å levere varer og tjenester, spesielt knyttet til infrastruktur og bygninger. Vindturbinene vil bli levert ferdige fra produsent. 

Ved drift av vindparken vil det være behov for 2-3 årsverk, avhengig av endelig størrelse. Utover de skatteinntekter som kommunen vil kunne få på grunn av sysselsetningseffekten, vil eiendomsskatt også gi ekstra avkastning. 

5 Forslag til konsekvensutredningsprogram

5.1 Generelt

Det primære formålet med konsekvensutredningen er at den skal være beslutningsrelevant for de tillatelser som gis, og for de betingelser som knyttes til utbyggingsplanene. 

Konsekvensutredningen skal redegjøre for de virkninger utbyggingen vil ha for miljø, naturressurser og samfunn. Utredningen skal også angi eventuelle avbøtende tiltak som er nødvendige. Utredningen skal videre dekke både anleggs- og driftsfasen, og omfatte både vindkraftverket og all tilhørende infrastruktur i form av veier, nettilkobling og eventuelle bygninger. 

De samlede effektene av Soltuva vindpark og andre planlagte vindparker i influensområdet vil bli vurdert der hvor dette er relevant.

I det følgende gis et forslag til utredningsprogram.

5.2 Forslag til utredningsprogram

A. Begrunnelse for tiltaket

Det vil bli gitt en begrunnelse for tiltaket og de vurderinger som er gjort i forkant av lokaliseringen av tiltaket. Vindressursene og de metoder som er brukt for å evaluere disse vil bli beskrevet. 

B. Beskrivelse av tiltaket

Konsekvensutredningen skal inneholde en beskrivelse av tiltaket, herunder konkrete løsninger for vindmølleparken med tilhørende infrastruktur. Tiltaksbeskrivelsen vil videre gjøre rede for transportmessige forhold i anleggsfasen samt behov for arbeidskraft i anleggs- og driftsfasen. Utbyggingen vil baseres på et utbyggingsalternativ med 10-15 møller med en effekt på 2,5-3,0 MW.  

Tiltaksbeskrivelsen vil gjøre rede for størrelse på direkte berørt areal, og all infrastruktur (mølleplassering, oppstillingsplasser, kabelframføring, adkomstveier) vil bli vist på kart. Kraftledningstrasé for tilknytning til eksisterende nett vil også bli beskrevet og vist på kart. Aktuelle tekniske tilknytningsløsninger (kraftledningstraseer med byggeforbudsbelte, spenningsnivå, mastetyper, tilknytningspunkt) og økonomiske forhold (investeringskostnader, årlig energiproduksjon) vil bli vurdert og beskrevet. 

C. Forhold til andre planer

Forholdet til kommunale, fylkeskommunale planer og private planer for tiltaksområdet vil bli beskrevet. 

Det vil bli gjort rede for offentlige og private tiltak som er nødvendige for tiltakets gjennomføring. 

Forholdet til andre vindkraftplaner i området vil bli beskrevet, og konsekvensene for disse vil bli diskutert. Forventet framtidig utvikling i planområdet og tilgrensende områder dersom vindparken ikke realiseres vil bli kortfattet beskrevet. 

D. Nødvendige tillatelser

Konsekvensutredningen vil inneholde en oversikt over alle nødvendige tillatelser som skal innhentes fra myndighetene for å gjennomføre tiltaket.

E. Konsekvensutredning

Landskap

Landskapet i planområdet vil bli kortfattet beskrevet. Herunder vil det bli gitt en omtale av landskaps-typen, geologi og landskapsformer samt hvordan tiltaket vil påvirke oppfattelse av landskapet. Visuelt influensområde vil bli vist på et synlighetskart. Ved hjelp av digitalt kartgrunnlag og fotorealistiske teknikker vil landskapet bli visualisert fra representative steder for å illustrere nær- og fjernvirkning. Det vil bli lagt særlig vekt på områder med bebyggelse og tiltakets visuelle påvirkning i forhold til friluftsliv og evt. kulturminner. Videre vil det bli foretatt en vurdering av hvordan skyggkast og refleksblink kan påvirke bebyggelse og friluftsliv.  

Tiltakets konsekvenser for utbredelsen av inngrepsfrie områder vil også bli beskrevet. 

Friluftsliv og ferdsel

Plan- og influensområdets bruk som tur- og friluftsområde vil bli beskrevet. Det vil bli gjort rede for hvordan tiltaket vil påvirke dagens bruk for turgåing, jakt og fiske etc. Støy, arealbeslag, visuell påvirkning, sannsynlighet for ising samt lettere adkomst eller evt. restriksjoner vil bli tatt med i vurderingene. 

Kulturminner og kulturmiljø

Kjente automatisk fredete, nyere tids kulturminner og kulturmiljøer innenfor planområdet vil bli beskrevet og vist på kart. Potensialet for funn av ukjente automatisk fredete kulturminner vil bli undersøkt. Utredningen vil beskrive tiltakets direkte og indirekte konsekvenser for kulturminner og kulturmiljø, og det vil bli redegjort for hvordan eventuelle konflikter kan unngås ved plantilpasninger. 

Biologisk mangfold

Konsekvensutredningen vil gi en beskrivelse av vernede og verneverdige områder, viktige naturtyper, botaniske verneverdier og fauna (pattedyr og fugl) i plan og influensområdet. Det vil bli gitt en oversikt over evt. forekomster av truede eller sårbare arter. Eksisterende informasjon vil bli supplert gjennom befaring i felt. 

Tiltakets virkninger i anleggs- og driftsfasen vil bli vurdert. Det vil bli gjort rede for hvordan nedbygging, eventuelt økt ferdsel, drenering m.m. vil påvirke sårbare botaniske forekomster. For fugl vil det bli fokusert på hvordan forstyrrelser som støy og ferdsel samt kollisjonsrisiko kan påvirke bestander og arter. Redusert beiteareal, barrierevirkning og forstyrrelser for annen fauna vil også bli vurdert. Avbøtende tiltak som kan redusere evt. konflikter med flora og fauna vil bli beskrevet. 

Støy 

Det skal gjøres rede for hvordan støy kan påvirke bebyggelse og friluftsliv, og om støynivået vil forandre seg over tid. Antatt støynivå ved nærmeste bebyggelse vil bli angitt.  Det vil bli utarbeidet et støysonekart for vindparken. Støy i anleggsperioden vil bli kort beskrevet. Behov for eventuelle avbøtende tiltak vil bli vurdert og beskrevet.

Jord- og skogbruk

Skogbruksinteressene i tiltaksområdet vil bli beskrevet. Konsekvensutredningen vil beskrive tiltakets virkninger for denne næringen, herunder direkte arealtap, endret eller redusert bruk av arealer. Avbøtende tiltak vil bli beskrevet. 

Annen arealbruk

Konsekvensutredningen vil gjøre rede for tiltakets eventuelle virkning på annen arealbruk som ikke dekkes under øvrige temaer. Det skal også gis en vurdering av hvorvidt tiltaket kan tenkes å medføre uheldig påvirkning på mottakerforhold for TV-signaler eller annen bruk av elektronisk utstyr hos nærliggende bebyggelse. 

Luftfart
Tiltakets eventuelle påvirkning på omkringliggende radaranlegg, navigasjons- og kommunikasjons-anlegg for luftfarten vil bli beskrevet. Konsekvenser for inn- og utflygningsprosedyrer til omkringliggende flyplasser og/eller konsekvenser for lavtflygende fly og helikopter vil bli kortfattet beskrevet. 

Samfunnsmessige virkninger

Konsekvensutredningen vil gi en beskrivelse av hvordan tiltaket, både i anleggs- og driftsfasen, vil påvirke sysselsetning og verdiskapning lokalt og regionalt samt økonomien i Bjerkreim kommune. 

Tiltakets konsekvenser for reiseliv, turisme og annen næringsvirksomhet vil bli vurdert. 

Transportmessige forhold i anleggs- og driftsfasen skal beskrives (herunder også støy). Eventuelle avbøtende tiltak knyttet til trafikk i anleggsfasen vil bli beskrevet. 

Videre vil det bli gjort rede for hvilke typer og mengder avfall og avløp som vil bli generert  i anleggs- 

og driftsfasen, samt hvordan disse vil bli behandlet.

Nedlegging

Det vil bli gjort rede for hvordan anlegget skal fjernes og området tilbakeføres ved nedlegging av vindparken. Antatte kostnader ved nedleggingen vil også bli oppgitt. 

Behov for nærmere undersøkelser og overvåking

Konsekvensutredningen vil inneholde en vurdering av behovet for nærmere undersøkelser før gjennomføring av tiltaket, inklusive et eventuelt forslag til overvåkingsprogram.

Behov for overvåking

Behovet for undersøkelser som tar sikte å overvåke og klargjøre de faktiske effektene av tiltaket vil bli vurdert og beskrevet.

